
**PROGRAM SVIT REŠUJE ŽIVLJENJA TUDI V OBČINI BISTRICA OB SOTLI**

Znani podatki o odzivnosti v Program Svit v letu 2024

**V lanskem letu se je za sodelovanje v Programu Svit odločilo 57,8 % vabljenih občank in občanov občine Bistrica ob Sotli, kar je 3,0 % manj kot leto poprej.** Med vsemi slovenskimi občinami smo najvišjo odzivnost beležili v občinah Mirna Peč (88,2 %), Žiri (81,7 %) in Gorenja vas - Poljane (81,2 %), najnižjo pa v občinah Cirkulane (51,5 %), Žetale, Lendava in Kungota (vse 54,0 %). **Aktualne podatke o odzivnosti v Program Svit v vseh občinah Upravne enote Šmarje pri Jelšah lahko poiščete na zemljevidu.**

Še več podatkov najdete v prispevku *Program Svit rešuje življenja tudi v občinah zdravstvene regije Celje* na spletni strani NIJZ ([www.nijz.si](http://www.nijz.si)).

**Slika 1:** Odzivnost v Program Svit v občinah UE Šmarje pri Jelšah v letu 2024 in sprememba glede na leto 2023. (Vir podatkov: NIJZ, CZOR)

**Kaj je Program Svit in komu je namenjen**

Program Svit je državni preventivni presejalni program, ki vabljenim omogoča, da pravočasno preverijo, kako je z zdravjem njihovega debelega črevesa in danke. Vanj so vključeni **prebivalci in prebivalke Slovenije med 50. in 74. letom starosti, ki imajo urejeno obvezno zdravstveno zavarovanje**.

Po vnaprej začrtanem planu so vsaki dve leti vabljeni, da od doma opravijo test na prikrito krvavitev v blatu. Če je test blata pozitiven, jih napotijo na kolonoskopijo.

Cilj programa je pri navidezno zdravih osebah **zgodaj odkriti morebitne predrakave spremembe ali raka debelega črevesa in danke ter jih uspešno zdraviti**. Značilnost te bolezni namreč je, da se **počasi in prikrito razvija in lahko mine več let od njenega začetka do takrat, ko človek začuti, da se v telesu nekaj dogaja**. Ob pojavu zdravstvenih težav je lahko bolezen že zelo napredovala. To želimo s Programom Svit preprečiti.

**Ambasadorji Programa Svit**

Program Svit je rešil že marsikatero življenje. **Ambasadorji Programa Svit** so tisti posamezniki, ki preko osebne izkušnje najbolj pristno pričajo o uspehih programa.

**Alojz Antlej iz Dobja**: *»Za ambasadorja sem se odločil zato, ker sam pri sebi vem, kako prav sem ravnal, ko sem se odzval Svitovemu vabilu. Po pozitivnem izvidu testa blata sem šel na kolonoskopijo, kjer so mi odstranili nekaj polipov. Ni bilo hudo. Zdaj redno hodim na kontrole.«*

**Stanka Drobnak iz Šmarja pri Jelšah:** *»Vsak dan se dobro zavedam, da če ne bi bilo Svita, danes tudi mene ne bi bilo. To poudarjam in povem vsakomur, ko kot ambasadorka Programa Svit ljudem pripovedujem svojo zgodbo.«*

**Sonja Punčuh iz Slovenskih Konjic:** *»S Programom Svit imam izredno pozitivne izkušnje. Rak na debelem črevesu je bil pri meni odkrit zelo zgodaj, zato je bila potrebna samo operacija, ne pa dodatno zdravljenje. To pozitivno izkušnjo želim deliti naprej in tudi druge spodbuditi k sodelovanju.«*

**Ana Koren** **iz Velenja***: »Zgodnje odkrivanje je ključnega pomena za preživetje in to želim kot Svitova ambasadorka ljudem položiti na srce. Program je res nekaj dobrega in kar je najvažnejše – brezplačen je in test lahko opravite od doma.«*

**Milan Koren iz Velenja:** *»Takrat, ko sem jaz zbolel, še ni bilo Programa Svit. Bil sem operiran, obsevan, prejel kemoterapijo in stomo. Če bi bil Svit prej na voljo, morda ne bi imel stome. Kot ambasador želim opozoriti druge, naj se vključijo v Program Svit, da ne bodo doživeli tega, kar sem jaz.«*

**Rezultati Programa Svit**

V letu 2024 je bilo po preliminarnih podatkih Centra za zgodnje odkrivanje raka na NIJZ v Programu Svit odkritih **215 primerov raka debelega črevesa in danke** (od teh 43 v zdravstveni regiji Celje). Rak je bil pri večini obolelih odkrit zgodaj, kar zanje pomeni boljšo prognozo bolezni, manj zahtevno zdravljenje in hitrejše okrevanje. **Pri 1.676 osebah** (273 iz zdravstvene regije Celje) **pa so bile odkrite in odstranjene predrakave spremembe** – torej pravočasno in pred morebitnim nastankom raka.

****Ob uvedbi Programa Svit leta 2009 je bil rak debelega črevesa in danke prvi najpogostejši rak, ki je ogrožal življenja prebivalcev in prebivalk Slovenije. Po pojavnosti bolezni smo bili v samem evropskem vrhu. **Danes je ta bolezen, tudi po zaslugi Programa Svit, že manj pogosta**. Po podatkih Registra Raka Republike Slovenije **danes v Sloveniji za rakom debelega črevesa in danke letno zboli vsaj 450 oseb manj**, kot bi jih lahko pričakovali, če Programa Svit ne bi bilo. Ta številka bi lahko bila še boljša, če bi se v program odzvalo še več vabljenih oseb.

**Viri dodatnih informacij**

Za več informacij o sodelovanju v Programu Svit se lahko obrnete na spletno stran [www.program-svit.si](http://www.program-svit.si) ali na Svitovo podporo v Zdravstvenem domu Šmarje pri Jelšah (pon-pet od 7:00 do 14:00, telefon: 031 849 113 in 031 849 101, E-pošta: magda.sep@zd-smarje.si in barbara.gorenak@zd-smarje.si).

Pripravil: NIJZ, Območna enota Celje